E puarte indevant ricercjis in dut il mont,
ma “a gno fi la marilenghe je insegni cun braùre”
La passion pai flums e je nassude cuant che e jere frute, sul ôr dal Tiliment. Anna Scaini, ricercjadore in idrologjie te Universitât di Stocolm, intai ultins dîs agns e à lavorât su la gjestion dai cors di aghe, madressint une esperience significative in Spagne, Lussemburc, Svezie, Stâts Unîts e Vietnam. Ma «il gno cûr – e dîs, cuntune vene di malinconie – al è leât al flum de mê infanzie, che o ricuardi libar e incontaminât».
◆ Anna e je cressude a Belgrât di Vildivar, su la spuinde a man çampe dal Tiliment, intun teritori cjantât di poetis e di scritôrs – di Ermes di Colorêt a Ippolito Nievo, di Amedeo Giacomini a Elio Bartolini e Sergio Maldini – pal so paisaç carateristic, di risultive, traviersât dal Var. «Di picinine – si impense –, o restavi incantesemade a cjalâ lis bufulutis che a vignivin sù des olis. Mi domandavi ce che a fossin». A varessin vût di passâ uns pôcs di agns par che lis curiositâts di chê frute a cjatassin une rispueste in gracie di un percors di formazion e di vore che le varès puartade a studiâ la presince e la distribuzion intal spazi e intal timp de aghe, sedi disore che disot de tiere, cjapant dentri lis proprietâts chimichis, biologjichis e fisichis, e la sô interazion cul ambient: elements fondamentâi di cognossi pe gjestion des risorsis idrichis, des plenis e dai secs, pes valutazions sul intosseament dai cuarps idrics.
◆ Vuê Anna e vîf inte isule di Lidingö, tal arcipelac interni di Stocolm, par cualchidun il plui biel de Svezie, a pôcs centenârs di metris dal mâr e cul bosc dongje, cul om statunitens, Jay, ancje lui ricercjadôr, e il piçul Sebastian, che nol sa ancjemò fevelâ, ma al capìs il furlan. Merit di une mame poliglote, che e cjacare ben inglês, francês, spagnûl, in plui che talian e un pôc di svedês, ma che e puarte tal cûr «la lenghe che mi à insegnât la mê cjare none Teresa – il furlan – e che cumò, cun braùre, o insegni a gno fi».
◆ Par cemût che lu descrîf la idrologhe furlane, il Paîs nordeuropean che i da acet dal 2018, al è «un paradîs pes fameis» cuntun welfare une vore gjenerôs, cjalant a maternitât e paternitât ancje par cui che al à, come Anna, un contrat a timp determinât. Tra i tancj beneficis, «i gjenitôrs a puedin domandâ fin a 450 dîs di congjêt; maris e paris a son incoragjâts a dividisi in maniere ecue chest timp. Jo e il gno om lu stin fasint». La Svezie e je ancje un dai Paîs che al invistìs di plui in ricercje e plui progredîts dal pont di viste de paritât di gjenar. Une situazion che Anna e tocje cun man. «No ai mai viodûts tancj mascjos feminiscj tant che achì», e dîs. E sul puest di vore, te universitât, «il gno dipartiment al è vuidât di une femine». E je jê a vê intuît il valôr sientific dal ultin progjet de ricercjadore di Belgrât su cemût che al ven sintût e vivût il Tiliment, in relazion ae percezion dal pericul, acès al flum, oportunitât di svilup pal teritori, identitât e culture, e che al vûl puartâ un contribût concret su la gjestion e sul avignî dal unic cors di aghe alpin ancjemò tal stât naturâl. Une indagjin che Anna e puarte indevant insiemi cu lis ricercjis su la conession tra produzion agricule e cambiaments dal cicli idrologjic, par efiet dal clime che al mude, su flums dai Stâts Unîts e sul delta dal Mekong, in Vietnam. Un impegn che al va inte direzion di rivâ a une agriculture sostignibile, ven a stâi che e dedi di mangjâ a ducj preservant l’ambient.
◆ Dopo tancj agns intal forest, bielis esperiencis personâls e professionâls ator pal mont, il Friûl al reste simpri la cjase, il lûc dai afiets. «O tornarès ancje doman, ma o sai ben che, intal gno cjamp, o varès grues problemis a cjatâ lavôr». Anna, però, no si rint. «Al rivarà il moment che o podarai judâ la mê tiere intal setôr che o cognòs miôr, chel de gjestion sostignibile de sôs aghis, che a son un patrimoni straordenari, di tutelâ prime che al sedi masse tart». ❚
………………………….
IL PROFÎL
Classe 1985, Anna Scaini e je cressude a Belgrât di Vildivar. Diplomade al liceu sientific di Codroip, si è iscrite te facoltât di Agrarie de Universitât dal Friûl, dulà che si è laureade cuntune tesi di idrologjie intal cors di Siencis e tecnologjiis pal ambient e la nature. Tal 2007, la prime esperience intal forest: in Spagne, a Pamplona, pal Erasmus, li che e à studiât il flum Arga.
◆ Subit dopo de lauree magjistrâl te Universitât di Padue, e je tornade in Spagne, a Salamanca, dulà che e à lavorât in zonis agriculis scuasit desertichis intal bacin dal flum Duero. Pal dotorât di ricercje te Universitât di Lancaster, in Ingletiere, e à cjapât in esam il flum Weierbach, in Lussemburc, e il passaç de aghe sot tiere, prime di rivâ al flum.
◆ Dopo di un periodi curt in Italie, intal 2018 e à scomençât un post dotorât al dipartiment di Gjeografie fisiche de Universitât di Stocolm. ❚
Anna Scaini, dal Friûl ae Svezie par esplorâ la magjie des aghisErika Adami
E puarte indevant ricercjis in dut il mont,
fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn